དེ་ནས་འཇའ་གླིང་ཆོས་ཚོགས་སུ་ཟླ་ཤས་བསྡད་པའི་རིང་།གཟའ་ཉི་མ་རྣམས་སུ་ཆོས་ཚོགས་ཀྱི་སློབ་མ་རྣམས་ལ་བདེན་པ་བཞི་དང་།ཕར་ཕྱིན་དྲུག་ལ་སོགས་པ་ནང་ཆོས་ཀྱི་ཕྱོགས་ལ་ཐོས་པ་དང་ཉམས་ལེན་གཉིས་ཐད་ནས་བློ་སྐྱེད་ཐོན་ཐབས་ཀྱི་ཆོས་ཁྲིད་རྒྱུན་དུ་བཤད་ཅིང་།ཆོས་ཚོགས་དེར་ཡོད་པའི་དགེ་བཤེས་རྣམ་པ་གཉིས་དང་།ཁམས་སྡེ་དགེའི་བུ་མོ་བཀྲ་ཤིས་ལྷ་མོ།མོའི་མིང་པོ་བསོད་ནམས་བཅས་ང་ཚོ་ཕན་ཚུན་ནང་ཤིན་ཏུ་བཟང་བ་མི་གཅིག་དང་འདྲ་བར་ཡོད་པས་ཧ་ཅང་སྐྱིད་པོ་བྱུང་།སྦྱིན་བདག་ཨ་མའི་སྙིང་གཤགས་བཅོས་བཏང་བའི་རྐྱེན་གྱིས་སྙིང་ཁམས་ཅུང་མི་བདེ་བས་ང་ཚོར་རྒྱག་རེས་མང་ཙམ་རྒྱག་ཀྱང་།སྤྱིར་བུད་མེད་སེམས་བཟང་དང་ཁྱད་པར་བོད་མིའི་ཐོག་ལ་བསམ་པ་ཤིན་ཏུ་དཀར་པོ་ཡོད་མཁན་ཞིག་རེད་འདུགའོན་ཀྱང་མི་གཞན་རྣམས་ལ་སྟངས་འཛིན་དེ་ཙམ་མི་བྱེད་ཀྱང་ང་ལ་སྟངས་འཛིན་བྱེད་རྒྱུ་མང་དྲགས་པས།མི་གཞན་ཚུར་ཐུག་ཏུ་ཡོང་མི་འཇུག་ཅིང་ཕར་མི་སུ་ལ་ཡང་ཐུག་ཏུ་འགྲོ་རུ་མི་འཇུགཉེ་འཁོར་གཡས་གཡོན་དུ་ཆོས་ཁྲིད་རེ་བཤད་དུ་ཤོག་ཟེར་མཁན་ཡོད་ཚད་ལ་མོ་རང་གིས་ཁ་པར་དང་གློག་ཕྲིན་བཏང་ནས་རིན་པོ་ཆེ་བྲེལ་བ་རེད་ཅེས་འགྲོ་རུ་མི་འཇུག་ཅིང་།ཐ་ན་ཟླ་རེའི་མཚམས་སུ་ཁ་པར་གྱི་ཡིག་ཆ་ལ་བལྟས་ནས་ཁ་པར་ཨང་གྲངས་རེ་རེ་བཞིན་མི་སུ་ཡིན་དང་།དོན་གང་གི་ཆེད་དུ་ཁ་པར་བཏང་བ་ལྟ་བུ་ཆ་ཚང་བཤད་དགོས་ཀྱི་འདུག་པ་སོགས་རང་དབང་མེད་པའི་དཀའ་ངལ་ཤིན་ཏུ་ཆེ་བར་བརྟེན།ལོ་འདིའི་ཟླ་༩པའི་ཚེས་༡༠ནས་ཝ་ཤིན་ཊོན་ཀྱི་ཉེ་འཁྲིས་སུ་ཡོད་པའི་ས་སྐྱའི་ཆོས་ཚོགས་ཤིག་ཏུ་ཕྱིན་ནས་དེར་ཅུང་བསྡད་ཅིང་།རིམ་གྱིས་རང་ཉིད་ལ་ངོ་ཤེས་དང་སློབ་མ་འགའ་རེ་ཡོད་པར་གྱུར་པས་ཡེ་ཤེས་སྡེ་ནང་པའི་རིག་གཞུང་ཚོགས་པ་གསར་འཛུགས་བྱས་པ་དང་ད་ལྟའི་བར་འདི་ཀ་རང་དུ་སྡོད་མུས་ཡིན།